Broj: 711-I-2118-Pp-393-22/23-09-23

Zagreb, 27. rujna 2023.

**DUŠKA MARKOV-GLAVAŠ**

**ravnateljica Dječje bolnice Srebrnjak**

**Predmet: DUŠKA MARKOV-GLAVAŠ, ravnateljica Dječje bolnice Srebrnjak**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 27. rujna 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je dana 29. rujna 2022. na temelju neanonimne prijave otvorilo predmet protiv obveznice Duške Markov-Glavaš, ravnateljice Dječje bolnice Srebrnjak, koji se vodi pod brojem Pp-393/22. U prijavi se navodi da je imenovana obveznica u imovinskoj kartici navela da nema djecu, a ista ima djecu o čemu je govorila u radijskoj emisiji. Također se navodi da je obveznica djelatnica brojnih privatnih klinika (Poliklinika Alergovita, Poliklinika Konja), no da u njenoj imovinskoj kartici nisu zabilježena takva primanja.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave, obveznici u smislu odredbi navedenog Zakona. Navedeni krug obveznika nije obuhvaćen krugom dužnosnika propisanom odredbama ranije važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.) te su stoga ravnatelji navedenih ustanova zatečeni na dužnosti na dan stupanja na snagu ZSSI-a, 25. prosinca 2021., postali obveznici u smislu toga Zakona.

Uvidom u podatke sudskog registra Trgovačkog suda u Zagrebu utvrđeno je da je Grad Zagreb jedini osnivač Dječje bolnice Srebrnjak te da je Duška Markov-Glavaš upisana kao ravnateljica navedene ustanove koja zastupa ustanovu samostalno i pojedinačno od 25. srpnja 2022.

Uvidom u Registar obveznika, kojeg ustrojava i vodi Povjerenstvo, utvrđeno je da je obveznica Duška Markov-Glavaš obnašala dužnost vršiteljice dužnosti ravnateljice Dječje bolnice Srebrnjak od 25. prosinca 2021., kada je stupio na snagu ZSSI i kada je ista postala obveznicom u smislu toga Zakona.

Uvidom u Registar imovinskih kartica, koji također ustrojava i vodi Povjerenstvo, utvrđeno je da je obveznica Duška Markov-Glavaš podnijela 22. travnja 2022. imovinsku karticu povodom stupanja na dužnost te 30. siječnja 2023. imovinsku karticu povodom godišnje obveze podnošenja. U obje podnesene imovinske kartice u rubrici „Podatci o djeci“ navedeno je „Nema djece“, a u rubrici „Podatci o ostalim prihodima“ navedeno je „Ne postoji“.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-2076-Pp-393/22-02-23 od 18. listopada 2022. zatražilo od nadležnog matičnog ureda podatak ima li Duška Markov-Glavaš djecu, a na koje je traženje odgovoreno dopisom Grada Zagreba, Gradskog ureda za opću upravu i imovinsko-pravne poslove, Osmog područnog odsjeka (Susedgrad), od 31. listopada 2022. u kojem je navedeno da obveznica Duška Markov-Glavaš ima dvoje djece: ………….., rođenog ………………., i ………………., rođenu ………………………. u prilog čemu su dostavljeni rodni listovi imenovanih.

Nadalje, Povjerenstvo je neposrednim uvidom u Informatički sustav Porezne uprave utvrdilo da obveznica Duška Markov-Glavaš od siječnja do listopada 2022. nije primala isplate drugih isplatitelja osim isplata od Dječje bolnice Srebrnjak.

Povjerenstvo je dopisom broj: 711-I-1370-Pp-393-22/23-04-23 od 3. srpnja 2023. od trgovačkog društva Poliklinika Alergo-vita d.o.o. zatražilo dostavu očitovanja je li obveznica Duška Markov-Glavaš od 25. prosinca 2021. bila zaposlena u tom trgovačkom društvu temeljem ugovora o radu ili ugovora o djelu te ako jest, na kojem/kojim radnim mjestima te je li za obavljanje tih poslova primala plaću ili naknadu.

Na spomentuo je traženje spomenuto trgovačko društvo odgovorilo dopisom od 11. srpnja 2023. u kojem je navedeno da Duška Markov-Glavaš u razdoblju od 25. prosinca 2021. do tada nije bila zaposlena niti po bilo kojoj osnovi radila u Poliklinici Alergovita, a da je u razdoblju od 2008. do 2018. povremeno radila u Poliklinici slijedom čega je navedena na web stranici Poliklinike koja posljednjih godina nije ažurirana.

Povjerenstvo je također dopisom broj: 711-I-1371-Pp-393-22/23-05-23 od 3. srpnja 2023. od trgovačkog društva Poliklinika prof.dr.sci. Josip Konja d.o.o. zatražilo dostavu očitovanja je li obveznica Duška Markov-Glavaš od 25. prosinca 2021. bila zaposlena u tom trgovačkom društvu temeljem ugovora o radu ili ugovora o djelu te ako jest, na kojem/kojim radnim mjestima te je li za obavljanje tih poslova primala plaću ili naknadu.

Na navedeno je traženje odgovorio direktor Poliklinike porukom elektroničke pošte od 10. rujna 2023. u kojoj je naveo da je Duška Markov-Glavaš bila od 1. listopada 2021. zaposlena u istom trgovačkom društvu temeljem ugovora o djelu kao vanjski suradnik – konzultant – te da se ne radi o redovitom i stalnom zanimanju, a da za obavljanje tih poslova nije primila naknadu jer se radilo o malom broju pacijenata.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 11. stavkom 2. ZSSI-a propisano je da imovinska kartica sadrži podatke o osnovnom osobnom stanju obveznika, njegova partnera i maloljetne djece, dužnostima obveznika koje obavlja profesionalno ili neprofesionalno, o ostalim dužnostima koje obnaša odnosno djelatnostima koje obavlja, kao i o djelatnosti koju je obavljao neposredno prije stupanja na dužnost unazad dvije godine i u razdoblju od 12 mjeseci nakon prestanka obnašanja dužnosti, o članstvima i funkcijama obveznika u drugim pravnim osobama, udruženjima i organizacijama.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo nastavno na sve navedeno prvenstveno utvrđuje da je u ovoj pravnoj stvari utvrđeno da su djeca obveznice Duške Markov-Glavaš bila punoljetna u trenutku podnošenja imovinske kartice povodom stupanja na dužnost te da stoga nije postojala obveza obveznice navoditi ih u imovinskoj kartici budući da je odredbama ZSSI-a propisano da obveznici u imovinskim karticama navode podatke o osnovnom osobnom stanju svoje maloljetne djece.

Nadalje, iz podataka i očitovanja prikupljenih u vezi okolnosti obavljanja drugih poslova obveznice Duške Markov-Glavaš za vrijeme obnašanja dužnosti vršiteljice dužnosti ravnateljice odnosno kasnije dužnosti ravnateljice Dječje bolnice Srebrnjak, kao i iz podataka prikupljenih neposrednim uvidom u podatke Informatičkog sustava Porezne uprave, Povjerenstvo ističe da nije utvrdilo da je navedena obveznica u razdoblju od kada je postala obveznica u smislu ZSSI-a do dana provjere (listopad 2022.) obavljala druge poslove u smislu redovitog i stalnog zanimanja odnosno da je ostvarivala druge prihode osim primanja od dužnosti ravnateljice Dječje bolnice Srebrnjak.

Slijedom svega navedenog, Povjerenstvo utvrđuje kako protiv obveznice Duške Markov-Glavaš, ravnateljice Dječje bolnice Srebrnjak, nije utvrdilo ispunjenje pretpostavki za pokretanje postupka iz nadležnosti Povjerenstva.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Duška Markov-Glavaš, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obvezniku
4. Pismohrana